На основу чл. 4. и 94. Закона о запосленима у аутономним покрајинама и јединицама локалне самоуправе („Сл. гласник РС“ бр. 21/2016, 113/2017 и 95/2018) и члана 12. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе ('' Сл. гласник РС'' бр.95/2016) Управа Градске општине Пантелеј оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКОГ РАДНОГ МЕСТА**

**У ГРУПИ ЗА КОМУНАЛНЕ ПОСЛОВЕ УПРАВЕ ГРАДСКЕ ОПШТИНЕ ПАНТЕЛЕЈ**

**I Орган у коме се радно место попуњава:**

Управа Градске општине Пантелеј, Група за комуналне послове у Нишу, ул. Гутенбергова 4а.

 **II Радно место које се попуњава:**

1. Радно место за комуналног инспектора, у звању млађи саветник, - 2 извршиоца.

**Опис послова:**

Врши инспекцијски надзор над законитошћу рада јавних предизећа, поступака грађана, предузетника и правних лица у погледу придржавања закона и других прописа. Врши надзор над спровођењем Одлуке о комуналном реду. Контролише да ли се комуналне услуге пружају у складу са прописима; врши надзор над постављањем мањих монтажних објеката; спроводи поступак за уклањање монтажних објеката, предмета и ствари са јавних површина, које се користе без одобрења или противно одобрењу надлежног органа; подноси пријаве за покретање прекршајног поступка. Води управни поступак, доноси решења и стара се о њиховом извршењу.Обавља и друге послове по налогу начелника Управе и координатора групе.

**Услови:** стечено високо образовање из научне области Друштвено-хуманистичких наука или техничко-технолошких наука на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, завршен приправнички стаж.

**Стручне оспособљености, знање и вештине које се проверавају у изборном поступку:** познавање Закона о инспекцијском надзору (''Сл.гласник РС'' бр.36/2015, 44/2018 и 95/2018) и Одлуке о комуналном реду ('' Сл.лист града Ниша бр.57/2014, 18/2017, 18/2018 и 85/2019), вештина комуникације и аналитичко резоновање и логичко закључивање, писмено путем теста и усмено путем разговора с кандидатима;

**III Место рада:**

Ниш, ул. Гутенбергова 4а.

 **IV Адреса на коју се подносе пријаве:**

Градска општина Пантелеј у Нишу, ул. Гутенбергова 4а, са назнаком „За јавни конкурс“.

**V Лице задужено за давање обавештења о конкурсу:**

Начелник Управе, тел: 018/ 201 280.

 **VI** **Услови за рад на радном месту:**

држављанство Републике Србије; да је учесник конкурса пунолетан; да учеснику конкурса раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа, да није правноснажно осуђиван на безусловну казну затвора од најмање шест месеци и услови предвиђени Правилником о унутрашњем уређењу и систематизацији радних места у Управи Градске општине Пантелеј за обављање послова овог радног места.

 **VII Рок за подношење пријава:**

рок за подношење пријава је 15 дана и почиње да тече наредног дана од дана објављивања обавештења у дневном листу ''Вечерње новости''.

**VIII Докази који се прилажу уз пријаву на конкурс:**

пријава са биографијом и наводима о досадашњем радном искуству; оригинал или оверена фотокопија уверења о држављанству; оригинал или оверена фотокопија извода из матичне књиге рођених; оверена фотокопија дипломе којом се потврђује стручна спрема; оригинал или оверена фотокопија доказа о положеном стручном испиту за рад у државним органима (лица са положеним правосудним испитом уместо уверења о положеном стручном испиту за рад у државним органима достављају оригинал или оверену фотокопију уверења о положеном правосудном испиту); оригинал или оверена фотокопија доказа о радном искуству у струци (потврде, решења и други акти из којих се види на којим пословима, са којом стручном спремом и у којем периоду је стечено радно искуство).

Сви докази прилажу се у оригиналу или у овереној фотокопији.

Одредбом члана 9. и члана 103. Закона о општем управном поступку („Службени гласник РС“,бр.18/2016) прописано је између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту за рад у државним органима, односно уверење о положеном правосудном испиту.

Потребно је да учесник конкурса, уз напред наведене доказе, достави изјаву којом се опредељује за једну од могућности, да орган прибави податке о којима се води службена евиденција или да ће то кандидат учинити сам.

Образац изјаве доступан је на сајту Градске општине Пантелеј и објављен је уз јавни конкурс за попуњавање извршилачког радног места-комунални инспектор, два извршиоца, у Управи Градске општине Пантелеј.

**IX Трајање радног односа:**

**Радни однос се заснива на неодређено време.**

**X Место, дан и време када ће се спровести изборни поступак:**

Са кандидатима чије су пријаве благовремене, допуштене, разумљиве и потпуне и уз које су приложени сви потребни докази и који испуњавају услове за рад на оглашеном радном месту, назначене способности, знања и вештине биће проверена писмено путем теста и усмено, путем разговора у просторијама Градске општине Пантелеј, у Нишу, ул. Гутенбергова 4а, о чему ће кандидати бити благовремено обавештени телефонским путем или електронском поштом на бројеве или адресе које су навели у пријави.

**НАПОМЕНА:**

Кандидати који први пут заснивају радни однос у државном органу, односно јединици локалне самоуправе подлежу пробном раду од 6 месеци. Кандидати без положеног државног стручног испита примају се на рад под условом да тај испит положе до окончања пробног рада. Кандидати са положеним правосудним испитом уместо доказа о положеном државном стручном испиту подносе доказ о положеном правосудном испиту.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази у оригиналу или овереној фотокопији биће одбачене.

Јавни конкурс спроводи Конкурсна комисија именована од стране начелника Управе.

Овај оглас објављује се на web страници Градске општине Пантелеј, на огласној табли, а у дневним новинама које се дистрибуирају за целу територију Републике Србије и то ''Вечерње новости'' објављује се обавештење о јавном конкурсу и адреса интернет презентације на којој је објављен оглас.

\* Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.